钦定古今图书集成/明伦汇编/官常典/第229卷 > 朱倬
## 钦定古今图书集成/明伦汇编/官常典/第229卷 > 朱倬

按《宋史》本传：“倬字汉章，唐宰相敬则之后。七世祖避
地闽中，为闽县人。世学《易》，入太学。宣和五年，登进士
第，调常州宜兴簿。金将犯边，居民求避地，倬为具舟
给食，众赖以济。未几，民告涝于郡，郡檄倬考实，乃除
田租什九，守怒不能夺。张浚荐倬，召对，除福建、广东
西财用所属官。宣谕使明橐再荐于朝，时方以刘豫”
为忧，倬因赐对，策其必败，高宗大喜，诏改合入官。与
丞相秦桧忤，出教授越州。用张守荐，除诸王府教授。
桧恶言兵，倬论掩骼事，又忤之。梁汝嘉制置浙东，表
摄参谋。有群寇就擒，属倬鞫问，独窜二人，馀释不问。
曰：“‘吾大父尉崇安日，获寇二百，坐死者七十馀人。大
父谓此饥民剽食尔，乌可尽绳以法’？悉除其罪，不以
徼赏，吾其可愧大父乎？”通判南剑。建寇阿魏众数千，
剑邻于建，兵懦不可用。倬重赏募卒擒获，境内迄平。
除知惠州，陛辞，因言尝策刘豫必败。高宗记其言，问：
“卿久淹何所？”倬曰：“厄于桧。”上愀然慰谕，目送之。旬日
间，除国子监丞，寻除浙西提举，且命自今在内除提
举官，令朝辞上殿，盖为倬设也。既对，上曰：“卿以朕亲
擢出为部使者，使咸知内外任均。”又曰：“人不知卿，朕
独知卿。”除右正言，累迁中丞。尝言：“人主任以耳目，非
报怨任气之地，必上合天心。”每上疏，辄夙兴露告，若
上帝鉴临。奏疏凡数十，如发仓廪、蠲米价、减私盐、核
军食，率焚稿不传。知贡举，迁参知政事。绍兴三十一
年，拜尚书右仆射。金兵犯江，倬陈战、备、应三策，且谓
兵应者胜，上深然之。又策敌三事：上焉者为耕筑计，
中焉者守备，下则妄意绝江，金必出下策。果如所料。
史浩、虞允文、王淮、陈俊卿、刘珙之进用，皆倬所荐也。
高宗自建康回銮，有内禅意。倬密奏曰：“靖康之事，正
以传位太遽，盍姑徐之。”心不自安，屡求去，诏以观文
殿大学士提举江州太平兴国宫。孝宗即位，谏臣以
为言，降资政殿学士。明年致仕，卒。复元职，恤典如宰
相，赠特进。